Bisera Veletanlić

Bisera Veletanlić jugoslavenska je pjevačica zabavne muzike. Osvajala je prve nagrade stručnog žirija na festivalima: Opatija, Vaš šlager sezone, Beogradsko proleće, Zagrebfest, Split, MESAM, a nastupala je i na domaćim izborima za Pjesmu Evrovizije. Bila je popularna 1970-ih  tokom njenih nastupa na tadašnjim jugoslavenskim muzičkim festivalima. U svojoj bogatoj muzičkoj karijeri snimila je veliki broj popularnih pjesama, koje su obilježile čitav jedan period u jugoslavenskoj muzici. Uspješnu saradnju ostvarila je sa Kornelijem Kovačem i drugim beogradskim autorima, a snimala je i s Arsenom Dedićem i Goranom Bregovićem. Tokom 50 godina karijere snimila je nekoliko singlica, dvije ploče ("Bisera", "Sutra će biti bolje") i jedan CD. Njen muzički stil se može opisati kao mješavina šansona, domaćih šlagera i džeza. Mada je njenu muzičku karijeru obilježio džez, svoj prvi veliki hit snimila je u Sarajevu 1975. Bio je to u isto vrijeme i prvi veliki hit Gorana Bregovića pod nazivom "Šta ću, nano, dragi mi je ljut".

 Biografija i karijera 
Rođena je 15. septembra 1942. u Bosanskom Novom. Kao i njena sestra Senka, počela je pjevati još u djetinjstvu, već u osmoj godini. U početku je pjevala samo narodne pjesme, a kasnije, u srednjoj školi, zavoljela je i zabavnu muziku i počela da pjeva na školskim priredbama. Ljubav za pjevanjem je naslijedila od roditelja koji su i sami bili ljubitelji pjevanja. Sva četiri člana porodice Veletanlić su pjevali u horu Radničkog kulturno-umjetničkog društva Rafinerije nafte u Sisku gdje joj je otac bio zaposlen. Sa ovim kulturno-umjetničkim društvom putovala je po Jugoslaviji i susjednim zemljama. Završila je Srednju ekonomsku školu u Zagrebu. Jedno vrijeme je učila solo pjevanje i violinu u srednjoj muzičkoj školi. Poslije mature uz pomoć roditelja našla je posao u Dekanatu na zagrebačkoj Šalati. Nakon samo sedam dana rada napustila je siguran posao da bi se posvetila muzici i pjevanju. Prvi put je pjevala javno 1960. kada je imala 18 godina u emisiji Mikrofon je vaš. Na zagrebačkoj televiziji je debitovala 1963. u duetu sa sestrom Senkom. Godine 1964. snimila je prvu singl-ploču "Crveni cvet". Njene pjesme, među kojima je i "Ne plači" autora muzike i stihova Arsena Dedića (koju je naizmjenično sa samim autorom predstavila na festivalu Beogradsko proleće 1971.), obilježile su 1970-e. Zajedno sa sestrom Senkom Veletanlić tokom 1960-ih seli se u Beograd, gdje i danas živi. Na početku njenog boravka u Beogradu, Bisera Veletanlić je pjevala na probama sa grupom džez saksofoniste Jovana Maljokovića. Tada im je trebala ozbiljna pjevačica pred odlazak na turneju po američkim džez klubovima u Njemačkoj. Međutim, nakon vijesti da joj je preminula majka u Zagrebu, Bisera Veletanlić odlaže turneju i tek kasnije odlazi sa istom grupom u tadašnju Saveznu Republiku Njemačku na koncertnu turneju.

Provela je sedam godina u Njemačkoj gdje je pjevala sve žanrove i savladavala dugačke tekstove popularnih soul pjesama. Nakon povratka u Jugoslaviju slijedili su nastupi na mnogobrojnim festivalima.

Ostvarila je svoj najveći muzički uspjeh s kompozitorom Kornelijem Kovačem koji je  komponovao melodije koje su odgovarale njenom dubokom osjećajnom glasu. Kornelije Kovač je i komponovao njen najznačajniji LP album pod nazivom "Probudi se" koji je bio objavljen u izdanju PGP RTS 1997. Iako se pjesma "Divni mladići Beograda" mogla često čuti u radio emisijama širom Srbije, ipak sam album nije dostigao neku veliku popularnost unatoč muzičkom kvalitetu. Nakon albuma "Probudi se" slijedio je trostruki CD pod nazivom "Prozor" koji je bio objavljen 2007, a predstavljao je pregled njene muzičke karijere. Ostvario je veliki prodajni uspjeh uz pomoć prave promocije i medijskog pokrivanja što je bilo iznenađenje za sve pa i samu Biseru Veletanlić. Na ovaj način mlađa publika je imala priliku da iznenada otkrije urbani muzički zvuk veterana pop muzike iz 1970-ih.

Najavila je da će nastupom u Budvi 24. 7. 2015. završiti svoju dugogodišnju muzičku karijeru, ipak nije bilo tako, ljubav prema glazbi bila je jača od takve odluke te je i nakon toga imala brojne uspješne nastupe.

Nakon višegodišnjeg nenastupanja u Hrvatskoj, 2018. s Gabi Novak održala koncerte u Makarskoj te, posebno zapažen, koncert u Koncertnoj dvorani Vatroslava Lisinskog u Zagrebu.

Godine 2019, nakon višegodišnje diskografske pauze, objavljena su luksuzna kompilacijska izdanja (na CD-u i vinilu) Bisere Veletanlić, čiji suizdavači su PGP RTS i Croatia Records. Velika promocija tih izdanja te dodjela priznanja održani su u sklopu beogradskog Sajma multimedije 25. 10. 2019.

 Film 
Osim muzike Bisera Veletanlić se okušala i na filmu. Nakon povratka iz Savezne Republike Njemačke igrala je manju ulogu u filmu Grlom u jagode u režiji Srđana Karanovića. Nastavila je svoju glumačku karijeru u još jednom filmu Srđana Karanovića Sjaj u očima za koji je otpjevala naslovnu temu.

 Festivali 

 Kad bi (Opatija 67)
 Ti si obala ta (Opatija 74)
 Ti si čovek moj (Opatija 75)
 Baj, baj, baj (Opatija 76)
 Priznaj mi (Opatija 78)
 I ljubav ima rok trajanja (Opatija 79)
 Pesma ljude voli (Opatija 84) - sa Senkom Veletanlić i Zafirom Hadžimanovim
 Prozor (Vaš šlager sezone 74)
 Jesen umire na vodi (Vaš šlager sezone 78)
 Sto još nikom nismo dali (Mesam 88)
 Ne plači (Beogradsko proleće 71)
 Ruku mi daj (Beogradsko proleće 73)
 Volim te (Beogradsko proleće 74)
 Dođi kad zima odlazi (Beogradsko proleće 75)
 Nikada više (Beogradsko proleće 76)
 Više ne znam ko smo mi (Beogradsko proleće 77)
 Tebi treba moja snaga (Beogradsko proleće 78)
 Rođen si da te volim (Beogradsko proleće 79)
 Ko priznaje, pola mu se prašta (Beogradsko proleće 82)
 Maglovit dan (Zagreb 73)
 Budi dobar i misli na mene(Zagreb 76)
 Dok te ljubim (Zagreb 80)
 Ne govori ništa noćas (Zagreb 81)
 Adio, ljubavi, adio (Split 77)
 Bio jednom jedan čovjek (Split '85, Ustanak i more)
 Ti nisi kao ja (Yu-izbor za Pjesmu Eurovizije 1970, Beograd)
 Sad odlazi (Yu-izbor za Pjesmu Eurovizije 1972, Sarajevo)
 Nisam protiv (Yu-izbor za Pjesmu Eurovizije 1984, Novi Sad)
 Šta ću nano dragi mi je ljut (Hit parada 75)
 Aha-aha (Hit parada 76)
 Baš me briga (Hit leta 77)

 Uspjesi 
 Divni mladići Beograda
 Milo moje
 Laku noć
 Padala sam
 Neću ništa kad nemam sve
 Ti nisi sam
 Iza zatvorenih vrata
 Ruža bez mirisa
 To je ljubav
 Na mojoj strani kreveta
 Zbog tvoje ljubavi
 Zlatni dan
 Nešto sasvim izvesno sa Darkwood Dub-om

 Diskografija 
 LP "Bisera" (1975)
 LP "Sutra će biti bolje" (1980)
 CD "Probudi se" (1997)
 CD "Prozor/box set/ (2007)
 CD "Najveći hitovi i festivalske pesme" (2019)
 LP "Bisera" (2019)

 Reference 

Kategorija:Rođeni 1942.
Kategorija:Hrvatske pjevačice
Kategorija:Jugoslavenske pjevačice
Kategorija:Biografije, Sisak
Kategorija:Srbijanske pjevačice
Kategorija:Živi ljudi